Middernag-wroeging lei glo tot bylmoorde van ma, kindersNowa Makula, ŉ 32-jarige Zimbabwiër, het die gesin in November verlede jaar vermoor. (Argieffoto: pixabay) ŉ Man wat skuldig gepleit het op ses aanklagte van moord nadat hy ŉ ma en haar vyf kinders in November verlede jaar met ŉ byl vermoor het, is ses keer lewenslange tronkstraf vir die misdade opgelê. Landdros Sizakele Sihlahla het met staatsaanklaer Chumile Mkentane saamgestem dat die enigste gepaste vonnis vir die “wrede moord op onskuldige siele” lewenslange tronkstraf vir elke aanklag is. Nowa Makula, ŉ 32-jarige Zimbabwiër, het die gesin op 25 November verlede jaar by hul huis by die Sidabekweni-nedersetting, naby Elliotdale, vermoor. In sy pleitverduideliking het Makula aangevoer hy was sedert 2012 in ŉ romantiese verhouding met die volwasse slagoffer, Nomzamo Mhlanti (42). Toe hy Mhlanti ontmoet het, het sy reeds vier kinders gehad. Hoewel hulle nie amptelik getroud was nie, het hy en Mhlanti saamgebly en ook saam drie kinders gehad. Op die noodlottige aand het die paartjie ŉ stryery gehad oor Mhlanti se beweerde ontrouheid, waarna hulle in die bed geklim het. Makula het aan die hof gesê dat hy nie kon slaap nie. Kort ná middernag het hy besluit om vir Mhlanti en haar kinders – wat in dieselfde vertrek geslaap het – te vermoor. Nadat hy Mhlanti met ŉ byl op die kop geslaan het, het hy dieselfde aan al vyf kinders in die vertrek gedoen: die tienjarige Azakhiwe, die sewejarige Yibanathi, die vyfjarige tweeling Wineka en Thoko, asook die ses maande oue Mhlanti. Almal het in hul slaap gesterf. Makula voer aan hy het hom ná die moorde probeer ophang, maar die tou het volgens hom drie keer gebreek voor hy besluit het om van die toneel te vlug. Die polisie het hom drie dae later in Ginsberg, sowat 300 km van die moordtoneel, in hegtenis geneem. Adv. Barry Madolo, die direkteur van openbare vervolging in die streek, het die spoedige afhandel van die saak geloof. “Die ses maande lange omkeertyd moet geloof word en dit moet ook wees waarna ons in die toekoms streef. Ons gemeenskappe wil sien dat geregtigheid so gou moontlik geskied.”